Au nom de nostre Seigneur, amen. L’an de l’incarnation courant mil quatre cens quarente cinq, le douziesme jour d’avril avant Pasques, heure de unze heures avant midy dudit jour ou environ. Nous, Frère Claude de Rye, humble abbé du monastère de Bêze de l’ordre de Saint-Benoist au diocese de Lengres, Jean Le Maire, prieur cloistrier, Guillaume de Ranel, enffermier, Guillaume de Mère, secrestain, Guillaume de Savigney, prieur, Henry Porelot, chantre, Pierre de Betoncourt, Pierre Monniot, Jean Meline, religieux cloistriers, Jean de Tou, Thibault Vautheriot, Jean de Talmay, Jean Lemaire le jesne, moines cloistriers, Jacques de Lacey, prieur de Saint Martin sur Vingenne et Jacques Dorran, prieur des Comblans, tous religieux et le convent dudit monastère, en noz noms et nous faisant fors quant aux choses cy-apres escriptes, pour tous les autres religieux et prieur dudit convent et subgetz d’icelluy, absens. Nous assembléz ensemble, au son de la cloiche en tel cas accoustumée en nostre dit monastère, faisans et tenans en icelluy nostre chappitre journal de nostre dit monastère, d’une part. Et nous, Jean Petitot, Jean de Roissy, Guillaume d’Argent, Jean Mairey, Huguenin de Marceney, Huguenin Savatant, Guiot Paternostre, Jehan Bouchier, Jehan de Gaules, Jehan Germain, Huguenin Lambelot, Guillaume Lambelot, Perrenot Lambelot, Estienne Sarazin, Hannus Coinches, Jean Michelot, Pierre Cullardet, Huguennin Giraul, Jean Turrel, Jean Guillemin, Vienot de Saint Marcel, Huguenin La Gaule, Jean Boigenot, Henry de Lorme, Perrenot Sarazin, Pierre Monier, Monniot Broichet, Jehan Besson, Robert Besancenot, Jean Grindet, Barthelemy Clément, Estienne Rignaudot, alias Boitteau, Huguenin Besancenet, Monniot Ythier, Odinot Perart, Guillaume Le Borne, Guillaume Pontey, De Moingin Besancenot, Huguenin Tonnelier, Jean Chauffet, Jeoffroy Chapuis, Monin Bourdot, Jehan Robelot, Jean Trillardet, Guillaume Girart, Hugues Vautherin, prestre, et Jean Villoz aussy prestre, habitans pour noms d’habitans, faisans la plus grande et sainne partie des habitans et nous faisans fors pour les autres habitans absens de la ville dudit lieu de Beze, assemblés par la licence et en présence de Révérend Père en Dieu monseigneur frère Claude de Rye, abbé devant nommé, nostre seigneur temporel, audit monastère, pour le faict dont cy-après est faict mention, d’autre part. Savoir faisons à tous présens et advenir que nous les parties devant nommées par grans et mehure délibération et pour le bien, honneur, prouffit, avancement et accroistement dudit monastère et ville de Beze des revenus, curtilaiges et labouraiges dudit monastère et ville. Et affin que pluseurs terres et labourages du finage dudit lieu de Beze, par accroissement des charges d’icelles terres et labouraiges, et par la dépopulation dudit lieu de Béze, advenue tant par la guerre, comme par les mortalitez, sont pour les temps passés venues en ruyne, se puissent remettre sus, extirper et tourner en revenuz et labeur pour le bien de nous lesdites parties et de noz successeurs et aussy dudit monastiere. § Nous, les dites parties es noms et qualité que dessus, par les conseil, avis et deliberation de plusieurs gens notables et saiges ausquels ceste chose par nous les dites parties et chascune de nous en son endroit a este communiquée et declarée; et mesmement par le conseil, advis et délibération de venérables discretes personnes et saiges Maistre Esme Bonféal, vicaire genéral de Révérend Père en Dieu monseigneur l’Evesque et duc de Lengres, et Pierre Baudot, licencié en loix et en decret, viconte et Majeur de Dijon et bailli du lieu de Beze pour nous lesdis abbé et convent, lesquels pour ce faire nous avons en nostre conseil priés et appelés. Avons convenu, traictié, transigé et accordé, convenons, transigeons, traittons et accordons en la manière qui s’ensuit. § C’est assavoir qu’au regart des dixmes et tierces de grains, tant froment, aveines, orges, seigles et tremisaiges, comme autres quelxconques dudit finaige de Beze, qui en temps passé sont accoustumez de prendre et percevoir par nous les dits religieux et nos prédécesseurs abbés et couvent dudit monastiere de Beze aux prix de treize gerbes les deux, que l’on alloit quérir par les champs, aux frais, missions et despens de nous et de nos prédécesseurs abbé et couvent que dessus, au proffit dudit monastère, ilz feront livrer doresnavant au prix de dix gerbes l’une, a quoy nous lesdits religieux, abbé et convent devant nommez, de grâce speciale les avons modéré et modérons par ces présentes, en la forme et manière et parmi les traitéz, conditions et accords qui s’ensuivent. § C’est assavoir que nous les dits habitans, es noms et qualité que dessus et nos hoirs et successeurs habitans dudit lieu de Beze, sommes et seront tenus et promettons icellui disme de dix gerbes l’une charrier à noz frais, missions et despens et nos dits hoirs et successeurs aux leurs chascun en sa grange audit lieu de Beze, selon que à chascun de nous et d’eux appartiendra avec nos autres grains dudit finage, sans ce que nosdits hoirs ou successeurs soyons si osez de rien en descharger ny mettre hors de sur les chars et charrettes ou autres arnois en quoy ils sont chargez et emmenés esdites granges, jusques à ce que, nous, nosdits hoirs et successeurs et lesdits autres habitans dudit lieu de Beze, leurs hoirs et successeurs, ayons ou ayent trois fois bien et deuement appelé le dismeur, ou les dismeurs desdits religieux ou de leurs dits successeurs. Pour chascune fois que nous et nos dits successeurs, ou lesdits habitans dudit Beze voudront descharger lesdits grains, pour, de par lesdits religieux, prendre et recevoir es dites granges ledit disme de dix gerbes l’une et le percevoir au prouffit des dits religieux et de leurs dits successeurs, sur peine de soixante et cinq sols d’amende à appliquer à iceulx religieux et lever sur cellui ou ceulx qui auront fait le contraire, pour chascune fois que faute y aura de faire ce que dit est. § Mais le dit dismeur ou les dits dismeurs appellés trois fois, comme dit est, nous et lesdits autres habitans, nosdits hoirs et successeurs et ceux desdits autres habitans pourront et sans danger de ladite amende, ne d’autres quelconques, deschargier lesdits grains et gerbes esdites granges parmi paiant ledit disme de dix gerbes l’une, selon le nombre que nous, nosdits hoirs et successeurs les diz autres habitans et les leurs aurons et auront deschargiez desdites gerbes en l’absence dudit dismeur ou desdits dismeurs. § Duquel nombre ainsi deschargié en la manière que dit est et en l’absence desdits dismeurs ou dismeur, icellui ou iceulx doivent appeller trois fois, comme dit est; nous lesdits abbé et convent voulons et consentons pour nous et nos successeurs, icelluy ou ceulx desdits habitans qui ainsi les auront ou aura deschargié estre creuz par leurs simples sermens, sens autre preuve parmy ce qu’ilz prouveront par deux tesmoings dignes de foy, telz qu’ilz les pourront finer, avoir ainsi appelé trois fois le dit dismeur ou les dits dismeurs. § Et pour plus ample récompensation faire par nous les dits habitans ausdits religieux de la modération desdites dismes et tierces, oultre et par dessus le charroy et les autres charges dessus déclarées; nous, iceulx habitans es noms et qualitez que dessus, donnons, cédons, quictons, transportons et délivrons perpétuellement, pour nous et les autres habitans, nos hoirs et successeurs et ceulx desdits autres habitans, en héritaige perpétuel, aulx religieux devant nommez, présens et acceptans perpétuellement pour eulx et leurs successeurs abbés et convent dudit monasteire de Saint Pierre de Beze, la moitié des amendes des bois de communaulx dudit lieu et finaige de Beze, qui à nous et ausdits habitans competoit et appartenoit, par certain traictié, transaction et accort pieça faiz, entre feu de bonne mémoire monseigneur Simon de Tourcenay, jadis abbé dudit lieu de Beze, d’une part, et lesdits autres habitans d’icelluy lieu, d’autre part. Et nous desvetons perpétuelment, nous lesdits habitans pour nous et lesdits autres habitants, leurs hoirs et successeurs et les nostres d’icelle moitié d’amendes et les dits religieux en investons perpétuellement pour eulx et leurs dits successeurs et leur en baillons la vraye, vuide possession et saisine et aussi par la confection de ces présentes lettres et par toutes autres voyes et manières que mieulx faire le povons et devons. § Et avecques ce voulons et consentons, nous lesdits habitants, es dits noms que les bans à vendre vin audit lieu de Beze, appartenant ausdiz religieux, qui souloient estre et durer chascun an six jours seulement, soient et puissent estre et durer chascun an perpétuellement au prouffit d’iceulx religieux et de leur monastière, dez la feste Saint Pierre et Saint Pol, apostres, jusques au dixiesme jour du mois d’aoust suigant inclus. § Et la dite modération de disme et tierce dessus dite, nous les dits abbé et couvent avons faite et faisons, par ces présentes, tant pour et parmy les choses dessus touchées, comme pour et parmy le pris et somme de deux cens et vint livres tournois, monnoye présentement courant, à nous les dits abbé et couvent pour ce paiez, bailliez et délivrez par les dits habitans pour soubvenir aux affaires de nous et de nostre dit monastiere. C’est assavoir, deux cens livres tournois à nous ledit abbé et vint livres tournois à nous ledit convent. De laquelle somme de deux cens et vint livres tournois, nous ledit abbé et convent sommes et nous tenons pour bien contens et les dits habitans en avons quicté et absoulx, quictons et absoillons perpétuellement pour eulx et leurs hoirs et successeurs. En leur faisant part et convenances expresses de non jamais, à cause de ladite somme de deux cens et vint livres tournois, aucune chose leur requérir, quereler ou demander. § Promectons nous les parties dessus dites et chascune de nous en droit soy et pour tant comme il lui touche, es noms et qualitez que dessus, pour nous, noz hoirs et successeurs. C’est assavoir nous ledit religieux soubz le voult de notre religion et nous lesdits habitans par noz sermens, donnez corporelement aux sains esvangilies de Dieu. Et nous chascune desdites parties esdits noms soubz l’expresse ypotheque et obligation de tous et singuliers noz biens temporelz et dudit monastère, tant meubles comme héritaiges, présens et advenir quelxconques et aussi de ceulx de nosdits hoirs et successeurs, lez convennances, traictiez, transaction et accort dessus diz. Avoir, tenir, garder et observer fermes, estables et aggréables, les entretenir, faire et accomplir de point en point perpétuelment sans jamais contrevenir, faire, dire ou consentir contrevenir taisiement ou en appert. Mais les garantir et conduire par l’une de nous lesdites parties à l’autre, en jugement et dehors la chose evicte ou non evicte et faire et prester tout ce que en cas de éviction et de garantie peut et doit estre fait et presté. Et aussi restituer l’une de nous lesdites parties à l’autre tous coustz, frais, missions et despens que l’une de nous icelles parties pourroit soustenir et encourre par la faulte de l’aultre et pour deffault de l’accomplissement des choses dessus dites et d’une chascune d’icelles. Renonçeant en ce fait, nous lesdites parties, esdits noms et chascune de nous par soy en tant qu’il luy touche, par et soubz les voult, sermens et obligation que dessus, à tout ayde de droit escript et non escript, canon et civil; à toutes exceptions de déception, de dol, mal, fraude, barat, de lésion et de circonvention, previlaiges, exemptions et autres choses quelxconques, tant de droit que de fait et de coustume, en stile, usance et observance, qui contre la teneur de ces présentes lettres pourroient estre dites ou alleguées et en espécial au droit, disant général renonciation non valoir si l’espécial ne precede. Et quant à l’observance des choses dessus dites et d’une chascune d’icelles, nous lesdites parties et chascune de nous en droit soy et pour tant que il luy touche es noms que dessus, voulons nous, noz hoirs et successeurs estre contrains et exécutez ainsi comme de chose adjugée, par les cours du Roy nostre Sire, et de ses juges royaulx, par celles de Monseigneur le duc de Bourgoingne et de Monsieur l’official de Lengres et par toutes autres cours et juridictions, tant d’eglise comme séculières, ordinaires ou extrordinaires quelx qu’elles soient, l’une d’icelles par l’autre non cessant et sentence d’excommunîment nonobstant; aux juridictions et contraintes desquelles cours et d’une chascune d’elles quant à ce nous les dites parties, es noms et qualitez que dessus et chascune de nous en droit soy et pourtant comme il luy touche, soubsmectons et obligeons nous, noz hoirs, noz successeurs, tous nos dits biens et dudit monasteire temporelz et ceulx de nos diz hoirs et successeurs. § En tesmoing de ce nous lesdits abbé et convent avons fait sceller de noz seaulx ces présentes lettres et les semblables d’icelles. Et nous lesdites parties avons prié, requis et obtenu les seaulx desdites cours de mondit Seigneur et de Lengres estre mis et appenduz à ces présentes et ausdites semblables, lesquelles nous voulons et consentons estre faites, refaites, corrigées et amendées une fois ou pluseurs et tant de fois que de par aucun de nous les dites parties sera requis en la meilleure forme de paroles que faire se pourra, la substance du prothocolle d’icelles gardée et non muée. § Ce fait est passé audit monastiere par devant Simon Naissant d’Ourtes, demeurant à Dijon, notaire juré desdites cours de monseigneur le Duc et de Lengres et tabellion d’icelle court de Lengres et pour monseigneur le Duc, coadjuteur de son tabellion dudit Dijon. Présens honorables, discretes personnes et saiges Maistre Pierre Baudot, dessus nommé, Messires Odot d’Orges, prêtre, curé de Sevoïeu, Girard Bardoillet, aussi prêtre, Jacques de Marceuil, frere Jehan Caignet, religieux de Clugny et pluseurs autres tesmoings à ce appelez et requis. § Et nous Official de Lengres, à la relation de Simon Naissant, devant nommé notaire juré, auquel quant à ce et plus grans choses, nous adjoustons foy plaine comme ce en nostre présence fait avoit esté et lequel notaire juré nous a relaté les choses dessus dites estre vrayes et par davant lui avoir esté faites et passées, avons en tesmoing de ce que dit est, fait mectre le seel de la court de Lengres à ces dites présentes, faites et données les an, jour, lieu et heure dessus diz. § NAISSANT.